理民府

理民府係英國接收香港新界之後，管理新界嘅部門。理民府阿頭係理民府官，向新界政務司負責。理民府官1974年10月之前叫理民府長官，二次大戰前叫大人。

理民府職責範圍好廣泛，基本可以講係乜都包。土另外，戰後重光前，理民府亦附設有郵政局，幾乎新界嘅大小事務都喺佢管轄範圍。

理民府最後嘅分界，成為日後區議會分界藍本。

沿革 
1899年4月16號，英國接收新界。1907年，理民府喺大埔成立，管轄新界所有地方，包括埋新九龍同離島。1910年，理民府分為北約理民府同埋南約理民府。北約理民府管轄大埔、沙田、上粉沙打、西貢、元朗同埋青山；而南約理民府就管轄新九龍、荃灣同埋離島。1947年，北約理民府分為大埔同元朗兩個理民府，元朗理民府管轄元朗同青山；而大埔理民府就管大埔、沙田、上粉沙打同西貢。

1948年，政府成立新界民政署，統籌各理民府工作。1956年，南約理民府分為南約理民府同荃灣理民府。1961年，理民府個裁判司法庭取消。1963年，白沙灣淡水湖計劃放棄，南約理民府同西貢理民府合併。1969年2月28日起，進行萬宜水庫計劃，撤銷南約理民府，改設西貢及離島兩個理民府。西貢理民府管轄西貢半島同將軍澳；離島理民府就管轄大嶼山、赤鱲角、南丫島同長洲。1972年，青山理民府重新命名為屯門理民府。

1974年11月，新界政務署接替新界民政署管轄七個理民府，即係荃灣理民府、西貢理民府、沙田理民府、大埔理民府、元朗理民府、屯門理民府同埋離島理民府。

1981年4月1日起，政府實施地方行政計劃，新界每一區成立區議會，而理民府就改為政務處。

辦事處 
理民府轉制好多次。北約理民府辦事處響大埔運頭角里，南約理民府辦事處響加士居道南九龍裁判署。

1970年代，每個理民府都有辦事處。有部份分散啲嘅區，有埋一個或者以上嘅分區辦事處。新界民政署總部係響深水埗大埔道嘅北九龍裁判署。另外有兩個理民府唔響區裏面，西貢理民府響牛池灣；而離島理民府就響中環。

新界
香港政府部門